ABANCA e Afundación ilustran a través de obras de Picasso ou Kandinsky a relación entre música e artes plásticas
Inicio Sala de prensa Noticias ABANCA e Afundación ilustran a través de obras de Picasso ou Kandinsky a relación entre música e artes plásticas	Sala de prensa
luns, 29 de outubro de 2018 RSC Cultura
Afundación, a Obra Social de ABANCA, presentou esta mañá na Coruña a exposición «Sonoro empeño. A música nas coleccións ABANCA e Afundación» sobre a relación entre música e artes plásticas, conformada por unha selección de obras entre as que figuran nomes como Picasso ou Kandinsky.
Esta tarde, ás 19.00 h, tivo lugar a inauguración na Sede Afundación da Coruña (Cantón Grande, 8) cun concerto da orquestra ABANCA ReSuena e a intervención do asesor da mostra, Diego Rodríguez Paz. Un total de 25 rapaces e rapazas que participan no proxecto ABANCA ReSuena, impulsado por ABANCA e a Orquesta Sinfónica de Galicia co fin de promover os valores positivos asociados á práctica musical, interpretarán os temas Medieval dance, Jurassic Park e Viva la vida. Tamén asistiron ao acto de inauguración Miguel Ángel Escotet, presidente de Afundación, e Pedro Otero, director xerente de Afundación.
A mostra poderase visitar ata o vindeiro 2 de marzo, de luns a sábados, con festivos incluídos, en horario de 12.00 a 14.00 h e de 17.00 a 21.00 h, e contará con servizo de audioguía. Todos os mércores, a partir do 7 de novembro, ofreceranse visitas guiadas gratuítas ás 19.00 h.
Ademais, a Área Educativa de Afundación deseñou unha serie de didácticas adaptadas aos diferentes tramos de idade para que os escolares da cidade e comarca coruñesa gocen e aprendan coa música, a arte e algún dos grandes nomes do panorama artístico. Así, os escolares de infantil a 3.º de primaria poderán participar na didáctica As catro estacións da arte e a música; desde 4.º de primaria a 2.º de ESO en Das audicións ás sensacións; e os de 3º e 4º de ESO, bacharelato e ciclos formativos en Sonoro empeño.
Este proxecto expositivo enmárcase na programación cultural dedicada á música que se desenvolverá na Sede Afundación da Coruña durante os vindeiros meses e que inclúe o festival Acreativa e diversos concertos de ABANCA ReSuena.
A través de 50 pezas asinadas por artistas como Wassily Kandinsky, Pablo Picasso, José Manuel Broto, Rafael Úbeda, Urbano Lugrís, Luis Seoane, Menchu Lamas, Xaime Quessada, Elena Gago ou Susana Solano entre outros, este proxecto expositivo ilustra a relación e os puntos en común que comparten a música e as artes plásticas. Mediante obras pertencentes ás Coleccións de Arte de ABANCA e Afundación, asume o ambicioso reto de mostrar este vínculo, un tema recorrente ao longo da Historia da Arte que foi obxecto de numerosas teorizacións e reflexións e deu pé a novas formas creativas.
As pezas distribuíronse en catro seccións para abordar o tema desde diferentes perspectivas:
O primeiro tramo dos catro trata a iconografía musical, é dicir, mostra a representación visual de escenas ou instrumentos musicais. As pezas expostas aquí ilustran tres temas de encadre básico: o músico en solitario, o instrumento musical como obxecto dunha natureza morta e a súa representación illada como único protagonista da obra.
A sinestesia, a hibridación sensorial ou a utopía de formular unha pintura auditiva ou unha música visual son os temas que protagonizan a segunda sección da exposición, e na terceira, a representación pictórica de festas e danzas, presente desde as máis temperás manifestacións artísticas. A aparente contradición que supón representar o movemento nun soporte plástico é precisamente o que explica a súa intencionalidade, ao permitir introducir nunha arte espacial os conceptos de dinamismo, ritmo e mesmo sonoridade propios dunha arte temporal.
Finalmente, a cuarta sección está formada por obras que abordan a música vinculándoa coa infancia, e por tanto, ligándoa con ideas de inocencia, espontaneidade e candidez, instrumentos de timbre doce, como o violín, o laúde, a frauta ou a voz humana, e escenas de carácter livián.
ABANCA ReSuena comezou a fraguarse a finais de 2014 e conta co apoio de ABANCA desde os seus inicios. O proxecto arrincou cun núcleo no Centro Cívico de Monte Alto e en decembro de 2015 o banco deulle un impulso definitivo coa doazón de 150 instrumentos musicais que facilitaron a creación dun segundo núcleo no CEIP Alborada de Elviña. Este ano ampliouse o programa coa creación do coro e a orquestra Mini ReSuena, conformada polos estudantes de menor idade. Na actualidade participan no programa 258 nenos e nenas e tanto o banco como a Orquesta Sinfónica de Galicia traballan para poder estendelo a outros barrios da cidade.
O compromiso de ABANCA con este proxecto responde á súa visión da música como ferramenta para o estímulo da aprendizaxe que, ademais, axuda a transmitir valores como a dedicación, o esforzo e a procura da excelencia, fundamentais para alcanzar o éxito en calquera faceta da vida.